《望夫石》
明代·郑善夫

自君之出矣，日日望君归。秋风吹紫塞，夜夜捣寒衣。

楼兰未灭君不归，含啼独自下重帏。玉关西去路如棘，安得身随鸿雁飞。

食荼中自苦，食檗那忍食。西风吹妾身，化作望夫石。

东海之水成丘山，公乎何时生入关。年年风雨里，但见血痕班。

妾心匪石不可转，君身如璧当来还。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。